P9_TA(2022)0276

Στρατηγική για την περιοχή του Ινδοειρηνικού στον τομέα του εμπορίου και των επενδύσεων

Ψήφισμα του Ευρωπαϊκού Κοινοβουλίου της 5ης Ιουλίου 2022 σχετικά με τη στρατηγική για την περιοχή του Ινδοειρηνικού στον τομέα του εμπορίου και των επενδύσεων (2021/2200(INI))

(2023/C 47/02)

Το Ευρωπαϊκό Κοινοβούλιο,

— έχοντας υπόψη την κοινή ανακοίνωση που εξέδωσαν στις 16 Σεπτεμβρίου 2021 η Επιτροπή και ο Ύπατος Εκπρόσωπος της Ένωσης για Θέματα Εξωτερικής Πολιτικής και Πολιτικής Ασφαλείας με θέμα την στρατηγική της ΕΕ για τη συνεργασία στον Ινδοειρηνικό (JOIN(2021)0024),

— έχοντας υπόψη τα από 16ης Απριλίου 2021 συμπεράσματα του Συμβουλίου σχετικά με τη στρατηγική της ΕΕ για τη συνεργασία στον Ινδοειρηνικό,

— έχοντας υπόψη την από 13ης Νοεμβρίου 2020 στρατηγική των Κάτω Χωρών για τον Ινδοειρηνικό, με τίτλο «Ινδοειρηνικός: Κατευθυντήριες γραμμές για την ενίσχυση της συνεργασίας των Κάτω Χωρών και της ΕΕ με εταίρους στην Ασία»,

— έχοντας υπόψη τις κατευθυντήριες γραμμές για την χάραξη πολιτικής της γερμανικής ομοσπονδιακής κυβέρνησης για την περιοχή του Ινδοειρηνικού που δόθηκαν στη δημοσιότητα τον Σεπτέμβριο του 2020,

— έχοντας υπόψη την από 1ης Δεκεμβρίου 2021 κοινή ανακοίνωση της Επιτροπής και του Ύπατου Εκπροσώπου της Ένωσης για Θέματα Εξωτερικής Πολιτικής και Πολιτικής Ασφαλείας με τίτλο «Τhe Global Gateway» («Παγκόσμια Πύλη») [JOIN(2021)0030 final],

— έχοντας υπόψη την από 18ης Φεβρουαρίου 2021 ανακοίνωση της Επιτροπής με τίτλο «Επανεξέταση της εμπορικής πολιτικής — Μια ανοικτή, βιώσιμη και δυναμική εμπορική πολιτική» (COM(2021)0066),

— έχοντας υπόψη την από 12ης Μαρτίου 2019 κοινή ανακοίνωση της Επιτροπής και της Ύπατης Εκπροσώπου της Ένωσης για θέματα Εξωτερικής Πολιτικής και Πολιτικής Ασφάλειας, με τίτλο «ΕΕ-Κίνα — Μια στρατηγική προοπτική» (JOIN(2019)0005),

— έχοντας υπόψη την από 19ης Σεπτεμβρίου 2018 κοινή ανακοίνωση της Επιτροπής και της Ύπατης Εκπροσώπου της Ένωσης για Θέματα Εξωτερικής Πολιτικής και Πολιτικής Ασφαλείας, με τίτλο «Σύνδεση της Ευρώπης και της Ασίας — Δομικά στοιχεία μιας στρατηγικής της ΕΕ» (JOIN(2018)0031),

— έχοντας υπόψη την από 9ης Μαρτίου 2021 ανακοίνωση της Επιτροπής, με τίτλο «Ψηφιακή Πυξίδα 2030: η ευρωπαϊκή οδός για την ψηφιακή δεκαετία» (COM(2021)0118),

— έχοντας υπόψη την από 15ης Σεπτεμβρίου 2021 ομιλία της Προέδρου της Ευρωπαϊκής Επιτροπής, Ursula von der Leyen, για την κατάσταση της Ένωσης,

— έχοντας υπόψη το κοινό δελτίο Τύπου που εξέδωσαν στις 3 Δεκεμβρίου 2021 η Ευρωπαϊκή Υπηρεσία Εξωτερικής Δράσης και το Υπουργείο Εξωτερικών των ΗΠΑ σχετικά με τις διαβουλεύσεις υψηλού επιπέδου για τον Ινδοειρηνικό,

— έχοντας υπόψη την 11η συνεδρίαση της Κοινοβουλευτικής Εταιρικής Σχέσης Ασίας-Ευρώπης που διοργάνωσε η Καμπότζη στις 16 Νοεμβρίου 2021,

— έχοντας υπόψη την πολιτική «Μια ενιαία Κίνα» της ΕΕ, όπως περιγράφεται στην από 12ης Μαρτίου 2019 ανακοίνωση με τίτλο «ΕΕ-Κίνα — Στρατηγική προοπτική»,

— έχοντας υπόψη τη συνολική συμφωνία για τις επενδύσεις που έχουν συνάψει επί της αρχής ΕΕ και Κίνα στις 30 Δεκεμβρίου 2020,

— έχοντας υπόψη την από 21ης Οκτωβρίου 2021 σύστασή του προς τον Αντιπρόεδρο της Επιτροπής/Ύπατο Εκπρόσωπο της Ένωσης για Θέματα Εξωτερικής Πολιτικής και Πολιτικής Ασφαλείας, όσον αφορά τις πολιτικές σχέσεις και τη συνεργασία ΕΕ-Ταϊβάν (1),

— έχοντας υπόψη την από 29ης Απριλίου 2021 σύστασή του προς το Συμβούλιο, την Επιτροπή και τον Αντιπρόεδρο της Επιτροπής/Ύπατο Εκπρόσωπο της Ένωσης για Θέματα Εξωτερικής Πολιτικής και Πολιτικής Ασφαλείας όσον αφορά τις σχέσεις ΕΕ-Ινδίας (2),

— έχοντας υπόψη το από 26ης Φεβρουαρίου 2018 ανεπίσημο έγγραφο των υπηρεσιών της Επιτροπής με θέμα την ανατροφοδότηση και τη μελλοντική πορεία για τη βελτίωση της εφαρμογής και της επιβολής των κεφαλαίων για το εμπόριο και τη βιώσιμη ανάπτυξη (ΕΒΑ) στις συμφωνίες ελεύθερων συναλλαγών της ΕΕ, καθώς και το σχέδιο δράσης 15 σημείων σχετικά με τα κεφάλαια ΕΒΑ,

— έχοντας υπόψη την από 16ης Σεπτεμβρίου 2010 συμφωνία ελεύθερων συναλλαγών μεταξύ της Ευρωπαϊκής Ένωσης και των κρατών μελών της, αφενός, και της Δημοκρατίας της Κορέας, αφετέρου (3),

— έχοντας υπόψη τη συμφωνία ελεύθερων συναλλαγών (4) και τη συμφωνία προστασίας των επενδύσεων, της 19ης Οκτωβρίου 2018, μεταξύ της Ευρωπαϊκής Ένωσης και των κρατών μελών της, αφενός, και της Δημοκρατίας της Σιγκαπούρης, αφετέρου,

— έχοντας υπόψη τη συμφωνία ελεύθερων συναλλαγών (5) και τη συμφωνία προστασίας των επενδύσεων, της 30ής Ιουνίου 2019, μεταξύ της Ευρωπαϊκής Ένωσης και των κρατών μελών της, αφενός, και της Σοσιαλιστικής Δημοκρατίας του Βιετνάμ, αφετέρου,

— έχοντας υπόψη τη συμφωνία οικονομικής εταιρικής σχέσης μεταξύ της Ευρωπαϊκής Ένωσης και της Ιαπωνίας (6),

— έχοντας υπόψη τη συμφωνία εταιρικής σχέσης μεταξύ της Ευρωπαϊκής Ένωσης, αφενός, και των μελών του Οργανισμού Κρατών της Αφρικής, της Καραϊβικής και του Ειρηνικού, αφετέρου,

— έχοντας υπόψη τις διαπραγματεύσεις για τις συμφωνίες ελεύθερων συναλλαγών μεταξύ της ΕΕ και της Αυστραλίας, της Νέας Ζηλανδίας και της Ινδονησίας, που είναι εν εξελίξει, και τις διαπραγματεύσεις για τις συμφωνίες ελεύθερων συναλλαγών μεταξύ της ΕΕ και της Μαλαισίας, της Ταϊλάνδης και των Φιλιππίνων, που έχουν διακοπεί προς το παρόν,

— έχοντας υπόψη το από 3ης Οκτωβρίου 2017 ψήφισμά του σχετικά με τις πολιτικές σχέσεις της ΕΕ με τον Σύνδεσμο Κρατών της Νοτιοανατολικής Ασίας (ASEAN) (7),

— έχοντας υπόψη την απόφαση που ελήφθη κατά την υπουργική σύνοδο του ASEAN, στις 21 Ιανουαρίου 2019, για τη θέσπιση στρατηγικής εταιρικής σχέσης ΕΕ-ASEAN,

— έχοντας υπόψη την 29η συνεδρίαση της Μικτής Επιτροπής Συνεργασίας ASEAN-ΕΕ που πραγματοποιήθηκε στις 11 Φεβρουαρίου 2022,

— έχοντας υπόψη τον εναρκτήριο διαπεριφερειακό διάλογο μεταξύ του Ευρωπαϊκού Κοινοβουλίου και της Διακοινοβουλευτικής Συνέλευσης του ASEAN (AIPA) που πραγματοποιήθηκε στις 22 Ιουνίου 2021,

— έχοντας υπόψη τη Συμφωνία του Παρισιού για την κλιματική αλλαγή, της 12ης Δεκεμβρίου 2015, και την ανακοίνωση της Επιτροπής, της 11ης Δεκεμβρίου 2019, σχετικά με την Ευρωπαϊκή Πράσινη Συμφωνία (COM(2019)0640),

— έχοντας υπόψη την από 27ης Οκτωβρίου 2021 έκθεση της Επιτροπής σχετικά με την εφαρμογή και την επιβολή των εμπορικών συμφωνιών (COM(2021)0654),

— έχοντας υπόψη το από 26ης Νοεμβρίου 2020 ψήφισμά του σχετικά με την επανεξέταση της εμπορικής πολιτικής της ΕΕ (8),

— έχοντας υπόψη το από 20ής Μαΐου 2021 ψήφισμά του σχετικά με τα κινεζικά αντίμετρα με τη μορφή κυρώσεων εις βάρος οντοτήτων της ΕΕ, βουλευτών του Ευρωπαϊκού Κοινοβουλίου και βουλευτών εθνικών κοινοβουλίων (9),

— έχοντας υπόψη το από 16ης Σεπτεμβρίου 2021 ψήφισμά του σχετικά με μια νέα στρατηγική ΕΕ-Κίνας (10),

— έχοντας υπόψη το από 21ης Ιανουαρίου 2021 ψήφισμά του σχετικά με τη συνδεσιμότητα και τις σχέσεις ΕΕ-Ασίας (11),

— έχοντας υπόψη το από 9ης Ιουνίου 2021 ψήφισμά του σχετικά με τη στρατηγική της ΕΕ για τη βιοποικιλότητα με ορίζοντα το 2030: επαναφορά της φύσης στη ζωή μας (12),

— έχοντας υπόψη το από 7ης Οκτωβρίου 2020 ψήφισμά του σχετικά με την εφαρμογή της κοινής εξωτερικής πολιτικής και πολιτικής ασφάλειας — ετήσια έκθεση 2018 (13),

— έχοντας υπόψη το από 18ης Μαΐου 2017 ψήφισμά του σχετικά με την εφαρμογή της συμφωνίας ελεύθερων συναλλαγών μεταξύ της ΕΕ και της Δημοκρατίας της Κορέας (14),

— έχοντας υπόψη το άρθρο 54 του Κανονισμού του,

— έχοντας υπόψη τη γνωμοδότηση της Επιτροπής Αλιείας,

— έχοντας υπόψη την έκθεση της Επιτροπής Διεθνούς Εμπορίου (A9-0170/2022),

Α. λαμβάνοντας υπόψη ότι η περιοχή του Ινδοειρηνικού αποτελεί πλέον γεωπολιτική και γεωοικονομική πραγματικότητα· λαμβάνοντας υπόψη ότι το αυξανόμενο οικονομικό, δημογραφικό και πολιτικό βάρος της περιοχής την καθιστά βασικό παράγοντα στη διαμόρφωση της διεθνούς τάξης και στην αντιμετώπιση των παγκόσμιων προκλήσεων· λαμβάνοντας υπόψη ότι το κέντρο βάρους της παγκόσμιας οικονομίας έχει μετατοπιστεί από τον Ατλαντικό στον Ειρηνικό·

Β. λαμβάνοντας υπόψη ότι η Ευρώπη και ο Ινδοειρηνικός αντιπροσωπεύουν μαζί πάνω από το 70 % του παγκόσμιου εμπορίου αγαθών και υπηρεσιών και πάνω από το 60 % των άμεσων ξένων επενδύσεων (FDI), με τις ετήσιες εμπορικές συναλλαγές τους να ανέρχονται το 2019 σε 1,5 τρισεκατομμύρια EUR· λαμβάνοντας υπόψη ότι η περιοχή του Ινδοειρηνικού παράγει 60 % του παγκόσμιου ακαθάριστου εγχώριου προϊόντος (ΑΕγχΠ) και συνεισφέρει δύο τρίτα της παγκόσμιας οικονομικής ανάπτυξης· λαμβάνοντας υπόψη ότι η ΕΕ είναι ο μεγαλύτερος επενδυτής στην περιοχή, στην οποία βρίσκονται τέσσερις από τους 10 μεγαλύτερους εμπορικούς εταίρους της ΕΕ στον κόσμο (Κίνα, Ιαπωνία, Νότια Κορέα και Ινδία) (15)·

Γ. λαμβάνοντας υπόψη ότι η ΕΕ έχει συνάψει μέχρι σήμερα τέσσερις διμερείς εμπορικές συμφωνίες στην περιοχή (με Ιαπωνία, Σιγκαπούρη, Νότια Κορέα και Βιετνάμ), πέντε στρατηγικές εταιρικές σχέσεις (με ASEAN, Κίνα, Ινδία, Ιαπωνία και Νότια Κορέα) και δύο εταιρικές σχέσεις συνδεσιμότητας (με την Ιαπωνία και την Ινδία)·

Δ. λαμβάνοντας υπόψη ότι η ΕΕ και ο ASEAN άνοιξαν ένα νέο κεφάλαιο στις μακροχρόνιες σχέσεις τους με τη σύναψη στρατηγικής εταιρικής σχέσης τον Δεκέμβριο του 2020·

Ε. λαμβάνοντας υπόψη ότι οι ενισχυμένες διακοινοβουλευτικές σχέσεις και η κοινοβουλευτική διπλωματία μεταξύ του Ευρωπαϊκού Κοινοβουλίου και των κοινοβουλίων της Νοτιοανατολικής Ασίας — μέσω της Διακοινοβουλευτικής Συνέλευσης του ASEAN (AIPA) — θα πρέπει να αντικατοπτρίζουν το μελλοντικό θεματολόγιο ευρύτερων και βαθύτερων σχέσεων ΕΕ-ASEAN· λαμβάνοντας υπόψη ότι το Ευρωπαϊκό Κοινοβούλιο και η AIPA είναι φυσικοί εταίροι με σημαντικές δυνατότητες συμβολής στην ενίσχυση των σχέσεων ΕΕ-ASEAN·

ΣΤ. λαμβάνοντας υπόψη ότι οι σχέσεις ΕΕ-ASEAN βασίζονται στις κοινές αξίες και αρχές μιας βασισμένης σε κανόνες διεθνούς τάξης, στην αποτελεσματική και βιώσιμη πολυμερή προσέγγιση και στο ελεύθερο και δίκαιο εμπόριο· λαμβάνοντας υπόψη ότι οντότητες που εδρεύουν στην ΕΕ είναι οι μεγαλύτεροι πάροχοι άμεσων ξένων επενδύσεων στην περιοχή του ASEAN· λαμβάνοντας υπόψη ότι η ΕΕ είναι ο τρίτος μεγαλύτερος εμπορικός εταίρος του ASEAN και ότι ο ASEAN στο σύνολό του είναι ο τρίτος μεγαλύτερος εμπορικός εταίρος της ΕΕ εκτός Ευρώπης· λαμβάνοντας υπόψη ότι οι διαπραγματεύσεις για μια συμφωνία ελεύθερων συναλλαγών ΕΕ-ASEAN έχουν ανασταλεί με αμοιβαία συμφωνία από το 2009·

Ζ. λαμβάνοντας υπόψη ότι οι προσπάθειες της Κορέας όσον αφορά την εφαρμογή του κεφαλαίου ΕΒΑ απέχουν από το βέλτιστο· λαμβάνοντας υπόψη ότι απαιτούνται πιο απτές βελτιώσεις·

Η. λαμβάνοντας υπόψη ότι αρκετές χώρες του Ινδοειρηνικού επωφελούνται από τις δασμολογικές προτιμήσεις της ΕΕ στο πλαίσιο του συστήματος γενικευμένων προτιμήσεων (ΣΓΠ), το οποίο διευκολύνει την πρόσβαση στις αγορές της ΕΕ και λαμβάνοντας υπόψη ότι οι λιγότερο ανεπτυγμένες χώρες της περιοχής επωφελούνται από το αδασμολόγητo και χωρίς ποσοστώσεις καθεστώς «Όλα Εκτός από Όπλα» (ΟΕΟ)· λαμβάνοντας υπόψη ότι το Πακιστάν, οι Φιλιππίνες και η Σρι Λάνκα είναι δικαιούχοι του ειδικού καθεστώτος κινήτρων για την αειφόρο ανάπτυξη και τη χρηστή διακυβέρνηση (ΣΓΠ+)· λαμβάνοντας υπόψη ότι τα μέσα αυτά έχουν συμβάλει στην οικονομική ανάπτυξη των χωρών αυτών, στον σεβασμό των ανθρωπίνων και εργασιακών δικαιωμάτων τους, στην προστασία του περιβάλλοντος και στη βελτίωση της χρηστής διακυβέρνησης·

Θ. λαμβάνοντας υπόψη ότι ο γεωπολιτικός ανταγωνισμός στην παγκόσμια σκηνή μεταξύ βασικών παραγόντων εξακολουθεί να αυξάνεται, και συγκεκριμένα μεταξύ ΗΠΑ και Κίνας, με σημαντικές επιπτώσεις στο παγκόσμιο εμπόριο· λαμβάνοντας υπόψη ότι τα πρόσφατα γεγονότα έχουν επηρεάσει τις παγκόσμιες βιώσιμες αλυσίδες εφοδιασμού και την προμήθεια κρίσιμων πρώτων υλών, με αποτέλεσμα την κατακόρυφη αύξηση των τιμών της ενέργειας και των τροφίμων· λαμβάνοντας υπόψη ότι οι σχέσεις ΕΕ-Κίνας είναι πολυεπίπεδου χαρακτήρα, δεδομένου ότι η Κίνα είναι εταίρος συνεργασίας αλλά είναι επίσης οικονομικός ανταγωνιστής και συστημικός αντίπαλος σε διάφορους τομείς·

Ι. λαμβάνοντας υπόψη ότι η Συνολική και Προοδευτική Συμφωνία Εταιρικής Σχέσης του Ειρηνικού (CPTPP) είναι μια ανοικτή εμπορική συμφωνία μακράς πνοής που επιδιώκει να εξασφαλίσει ισότιμους όρους ανταγωνισμού και ένα εμπορικό περιβάλλον βασισμένο σε κανόνες στην περιοχή του Ινδοειρηνικού και αποτελεί πρότυπο περιφερειακής εμπορικής ολοκλήρωσης· λαμβάνοντας υπόψη ότι οι ΗΠΑ αποχώρησαν από τη συμφωνία τον Ιανουάριο του 2017, ενώ η Κίνα, η Ταϊβάν και το Ηνωμένο Βασίλειο κατέθεσαν επισήμως αίτημα προσχώρησης σε αυτήν τον Σεπτέμβριο του 2021·

ΙΑ. λαμβάνοντας υπόψη ότι η Περιφερειακή Συνολική Συμφωνία Οικονομικής Εταιρικής Σχέσης (RCEP) — στην οποία πρωταγωνιστεί ο ASEAN και την οποία έχουν επίσης υπογράψει Αυστραλία, Κίνα, Ιαπωνία, Δημοκρατία της Κορέας και Νέα Ζηλανδία — τέθηκε σε ισχύ τον Ιανουάριο του 2022, δημιουργώντας έτσι τον μεγαλύτερο εμπορικό συνασπισμό στον κόσμο· λαμβάνοντας υπόψη ότι αποστολή της RCEP είναι η προαγωγή μεγαλύτερης περιφερειακής συνεργασίας στο εμπόριο και τις επενδύσεις και στο ψηφιακό εμπόριο και παράλληλα η επίλυση προβλημάτων ρυθμιστικού χαρακτήρα για τη διευκόλυνση των διασυνοριακών μετακινήσεων, παρά τον περιορισμένο αριθμό διατάξεων για την εργασία και το περιβάλλον που περιέχει·

ΙΒ. λαμβάνοντας υπόψη ότι η κρίση της COVID-19 επέσπευσε ορισμένες γεωπολιτικές τάσεις που βρίσκονταν όμως ήδη σε εξέλιξη· λαμβάνοντας υπόψη ότι έφερε επίσης στο προσκήνιο την ανάγκη για εμβάθυνση της διεθνούς συνεργασίας, όπως για παράδειγμα στον τομέα της υγείας· λαμβάνοντας υπόψη ότι ανέδειξε επίσης την έλλειψη ανθεκτικότητας των οικονομιών των κρατών μελών καθώς και αδυναμίες στις παγκόσμιες αλυσίδες εφοδιασμού και κατέστησε σαφές ότι χρειάζεται μεγαλύτερη διαφοροποίηση·

ΙΓ. λαμβάνοντας υπόψη ότι η γεωπολιτική πραγματικότητα έχει αλλάξει δραματικά μετά την εισβολή της Ρωσίας στην Ουκρανία τον Φεβρουάριο του 2022 και καθιστά την περαιτέρω συνεργασία της ΕΕ με τους εταίρους του Ινδοειρηνικού ακόμη πιο σημαντική και επείγουσα προκειμένου να διαφοροποιήσουμε τις εμπορικές μας σχέσεις, να εμβαθύνουμε τη συνεργασία μας σχετικά με κρίσιμες και αναδυόμενες τεχνολογίες, ψηφιακά ζητήματα και πρώτες ύλες, να ενισχύσουμε και να διαφοροποιήσουμε τις αλυσίδες εφοδιασμού, την ανθεκτικότητα και τη βιωσιμότητά τους και να συμβάλουμε στην αντιμετώπιση των παγκόσμιων προκλήσεων·

ΙΔ. λαμβάνοντας υπόψη ότι η κλιματική αλλαγή και η υποβάθμιση του περιβάλλοντος αποτελούν υπαρξιακές απειλές για την περιοχή του Ινδοειρηνικού, την Ευρώπη και τον υπόλοιπο κόσμο· λαμβάνοντας υπόψη ότι, μόνο το 2021, πάνω από 57 εκατομμύρια άνθρωποι επλήγησαν από καταστροφές λόγω της κλιματικής αλλαγής στην περιοχή του Ινδοειρηνικού (16)·

ΙΕ. λαμβάνοντας υπόψη ότι, όπως αναφέρεται στην επανεξέταση της εμπορικής πολιτικής, η ΕΕ συνεργάζεται με τους εταίρους της για να διασφαλίσει την τήρηση των οικουμενικών αξιών, και ειδικότερα της προαγωγής και της προστασίας των ανθρωπίνων δικαιωμάτων· λαμβάνοντας υπόψη ότι αυτό περιλαμβάνει τα βασικά εργασιακά πρότυπα, την κοινωνική προστασία, την ισότητα των φύλων καθώς και την καταπολέμηση της κλιματικής αλλαγής και της απώλειας βιοποικιλότητας·

ΙΣΤ. λαμβάνοντας υπόψη τον σημαντικότατο ρόλο των εξόχως απόκεντρων περιοχών της ΕΕ και των υπερπόντιων χωρών και εδαφών που συνδέονται συνταγματικά με τα κράτη μέλη της στο πλαίσιο της προσέγγισης της ΕΕ στον Ινδοειρηνικό·

1. εκφράζει την ικανοποίησή του για τη στρατηγική της ΕΕ όσον αφορά τη συνεργασία στον Ινδοειρηνικό, με αναγνωρισμένη προτεραιότητά της το βιώσιμο και δίκαιο εμπόριο και τις επενδύσεις· θεωρεί ουσιαστικής σημασίας το γεγονός ότι αυτή επικεντρώνεται στη συμμετοχικότητα και στη συνεργασία με βάση κοινές αξίες και αρχές, συμπεριλαμβανομένης της δέσμευσης για σεβασμό της δημοκρατίας, των ανθρωπίνων δικαιωμάτων και του κράτους δικαίου· ζητεί να αναπτυχθεί η στρατηγική προσέγγιση και η συνεργασία της ΕΕ με τις χώρες του Ινδοειρηνικού στη βάση μιας πολυμερούς, βασισμένης σε κανόνες διεθνούς τάξης, με έναν εκσυγχρονισμένο Παγκόσμιο Οργανισμό Εμπορίου στο επίκεντρό της, θεμελιωμένης πάνω στις αρχές του ανοικτού περιβάλλοντος για το εμπόριο και τις επενδύσεις, των ισότιμων όρων ανταγωνισμού, της αμοιβαιότητας και του αμοιβαίου οφέλους· επισημαίνει ότι τούτη η νέα προσέγγιση θα πρέπει να αποτελέσει έναν εκ βάθρων αναπροσανατολισμό βασισμένο σε κοινά συμφέροντα, δεδομένου ότι η περιοχή είναι ζωτικής σημασίας για την ευημερία της ΕΕ· παρατηρεί ότι η περιοχή του Ινδοειρηνικού φιλοξενεί σημαντικές πλωτές οδούς ζωτικής σημασίας για το εμπόριο της ΕΕ, με το 40 % του εξωτερικού εμπορίου της ΕΕ να διέρχεται από τη Νότια Σινική Θάλασσα, καθιστώντας τη διακυβέρνηση και τη σταθερότητα των ωκεανών σε αυτήν την περιοχή κοινό μέλημα και τομέα συνεργασίας· υπογραμμίζει την ανάγκη να παραμείνει ελεύθερος και ανοικτός ο Ινδοειρηνικός για όλους και να διατηρηθούν ελεύθερες και ανοικτές οι θαλάσσιες οδοί εφοδιασμού σε πλήρη συμμόρφωση με το διεθνές δίκαιο, και ιδίως την UNCLOS, και την αρχή της ελευθερίας της ναυσιπλοΐας·

2. ζητεί από την Επιτροπή να ενισχύσει τις εταιρικές σχέσεις με όλους τους σχετικούς παράγοντες στον Ινδοειρηνικό, λαμβάνοντας υπόψη τις υποπεριφερειακές δυναμικές και ιδιαιτερότητες, που εδραιώνουν τη βασισμένη σε κανόνες διεθνή τάξη και αντιμετωπίζουν κοινές παγκόσμιες προκλήσεις, και ζητεί από την Επιτροπή να συνεργαστεί στενά με τους ομόφρονες εταίρους της στον Ινδοειρηνικό για να ενισχύσει αλυσίδες αξίας μέσω της εδραίωσης της ανθεκτικότητας, της βιωσιμότητας και της κυκλικότητας των οικονομιών μας και μέσω της διαφοροποίησης των εμπορικών σχέσεων, και τούτο προκειμένου να μειωθούν οι στρατηγικές εξαρτήσεις σε κρίσιμες αλυσίδες εφοδιασμού, με ιδιαίτερη έμφαση στις τεχνολογίες και τις πρώτες ύλες και τα γεωργικά προϊόντα, μέσω της προσπάθειας για πλήρη εφαρμογή και καλύτερη επιβολή των υφιστάμενων εμπορικών συμφωνιών, για ολοκλήρωση των εν εξελίξει εμπορικών διαπραγματεύσεων και για ανάπτυξη της συνεργασίας σε στρατηγικούς τομείς· υπογραμμίζει τη σημασία της συνεργασίας με ομόφρονες χώρες του Ινδοειρηνικού για να θεσπιστούν τεχνικά και βιομηχανικά πρότυπα, με σκοπό την περαιτέρω ανάδειξη της ΕΕ ως πρωταγωνίστριας στον καθορισμό προτύπων παγκόσμιας κλίμακας· υπογραμμίζει τη σημασία της ανάπτυξης νέων συμφωνιών ψηφιακής εταιρικής σχέσης, με βάση τις αποφάσεις περί επάρκειας της προστασίας των δεδομένων, αρχής γενομένης από την Ιαπωνία, τη Δημοκρατία της Κορέας και τη Σιγκαπούρη· καλεί επίσης την Επιτροπή να συνεργαστεί στενά με τους εταίρους του Ινδοειρηνικού στη διαδικασία εφαρμογής του προβλεπόμενου πλαισίου δέουσας επιμέλειας·

3. υπενθυμίζει τη δέσμευση της ΕΕ να επιβάλει τον σεβασμό των δικαιωμάτων των γυναικών και τα ανθρώπινα δικαιώματα και να παρακολουθεί τον αντίκτυπο των εμπορικών της προτιμήσεων στα φύλα. επαναλαμβάνει ότι υποστηρίζει την ενσωμάτωση της διάστασης του φύλου στην εμπορική πολιτική και ζητεί τη λήψη αποτελεσματικών μέτρων για την καταπολέμηση της εκμετάλλευσης των γυναικών σε βιομηχανίες με εξαγωγικό προσανατολισμό·

4. τονίζει ότι οφείλει η ΕΕ να αξιοποιήσει καλύτερα και πιο στρατηγικά την οικονομική της επιρροή, σεβόμενη ταυτόχρονα τις πολιτικές και οικονομικές ιδιαιτερότητες των εταίρων της και τα συμφέροντά τους, ώστε να μπορέσει να υλοποιήσει τους γεωπολιτικούς και μετασχηματιστικούς της στόχους, ξεδιπλώνοντας πλήρως και ολοκληρωμένα τα εργαλεία πολιτικής που διαθέτει, συμπεριλαμβανομένου του μηχανισμού ΣΓΠ, προς τον σκοπό αυτό και να προωθήσει παγκόσμια πρότυπα για τη βιώσιμη ανάπτυξη, το θεματολόγιο του 2030 και τους Στόχους Βιώσιμης Ανάπτυξης (ΣΒΑ), την κυκλική οικονομία, τα ανθρώπινα δικαιώματα, τα εργασιακά δικαιώματα, τις συμβάσεις της Διεθνούς Οργάνωσης Εργασίας (ΔΟΕ), την ισότητα των φύλων, τη χρηστή διακυβέρνηση, την καταπολέμηση της κλιματικής αλλαγής και την εφαρμογή της συμφωνίας του Παρισιού, την καταπολέμηση της αποψίλωσης των δασών και της απώλειας βιοποικιλότητας και τη βιώσιμη αλιεία·

5. ζητεί την ταχεία εφαρμογή της πρόσφατα εγκριθείσας στρατηγικής της ΕΕ για την Παγκόσμια Πύλη σε συντονισμό με την στρατηγική του Ινδοειρηνικού, προκειμένου να ενισχυθεί η βιώσιμη συνδεσιμότητα στην περιοχή του Ινδοειρηνικού και με αυτήν· εκφράζει, στο πλαίσιο αυτό, την ικανοποίησή του για την πρόοδο που έχει σημειωθεί στις εταιρικές σχέσεις συνδεσιμότητας με την Ιαπωνία και την Ινδία· τάσσεται υπέρ της δημιουργίας εταιρικής σχέσης συνδεσιμότητας με τον ASEAN, προκειμένου να υπάρξει σύνδεση με το υφιστάμενο γενικό σχέδιο του ASEAN για τη συνδεσιμότητα· ζητεί να αυξηθεί η συνεργασία με άλλους περιφερειακούς εταίρους, όπως η Αυστραλία και η Δημοκρατία της Κορέας· τονίζει την ανάγκη σύνδεσης της στρατηγικής για την παγκόσμια πύλη με άλλες πρωτοβουλίες για αξιόπιστη συνδεσιμότητα, όπως η Build Back Better World και το δίκτυο Blue Dot Network, καθώς και την ανάγκη ενίσχυσης της συνεργασίας σχετικά με τη δημιουργία υποδομών υψηλής ποιότητας με τον Τετραμερή Διάλογο για την Ασφάλεια (QUAD)·

Ισχύουσες συμφωνίες ελεύθερων συναλλαγών και συμφωνίες προστασίας των επενδύσεων: επιβολή, εφαρμογή και αναβάθμιση

6. εκφράζει την ικανοποίησή του για τη σημαντική αύξηση του διμερούς εμπορίου μεταξύ ΕΕ και Νότιας Κορέας μετά την έναρξη ισχύος της συμφωνίας ελεύθερων συναλλαγών το 2011· δηλώνει ικανοποιημένο με τα μέτρα που έλαβε προσφάτως η Νότια Κορέα όσον αφορά την κύρωση και την εφαρμογή των συμβάσεων αριθ. 29, 87 και 98 της Διεθνούς Οργάνωσης Εργασίας (ΔΟΕ) και με τις επιτελεσθείσες αλλαγές στον κώδικα εργασίας μετά από την έκθεση της ομάδας εμπειρογνωμόνων ΕΒΑ· αναμένει την απτή εφαρμογή των επικυρώσεων· υπενθυμίζει ότι η ομάδα εμπειρογνωμόνων επισημαίνει την απουσία από το κείμενο της συμφωνίας ελεύθερων συναλλαγών οποιωνδήποτε ρητών στόχων και οροσήμων σχετικών με την κύρωση των συμβάσεων της ΔΟΕ· ζητεί από τη Νότια Κορέα να προβεί στις απαραίτητες ενέργειες για την κύρωση της εκκρεμούς σύμβασης αριθ. 105 της ΔΟΕ και να συνεχίσει να σημειώνει πρόοδο όσον αφορά την ισότητα των φύλων και τα δικαιώματα των γυναικών· τάσσεται υπέρ της περαιτέρω συνεργασίας μεταξύ ΕΕ και Νότιας Κορέας στον τομέα των ημιαγωγών·

7. ζητεί από τα υπόλοιπα κράτη μέλη της ΕΕ να προχωρήσουν στην εσωτερική κύρωση της συμφωνίας προστασίας των επενδύσεων και της συμφωνίας εταιρικής σχέσης και συνεργασίας ΕΕ-Σιγκαπούρης, που υπογράφηκαν τον Οκτώβριο του 2018, δεδομένης ιδίως της σημασίας της Σιγκαπούρης ως μεγαλύτερου προορισμού άμεσων ξένων επενδύσεων της ΕΕ στην Ασία, με τα αποθέματα άμεσων ξένων επενδύσεων της ΕΕ στη Σιγκαπούρη να ανέρχονται σε 256 δισεκατομμύρια EUR στα τέλη του 2020· καλεί τη Σιγκαπούρη να καταβάλει μεγαλύτερες προσπάθειες για την κύρωση και την εφαρμογή των θεμελιωδών συμβάσεων της ΔΟΕ·

8. πιστεύει ότι η συμφωνία οικονομικής εταιρικής σχέσης ΕΕ-Ιαπωνίας (ΣΟΕΣ) υπήρξε καθοριστική στη δημιουργία πιο βιώσιμων εμπορικών συναλλαγών· εκφράζει την ικανοποίησή του για την αύξηση των ποσοστών χρησιμοποίησης προτιμήσεων για τις εξαγωγές της ΕΕ προς την Ιαπωνία το 2020· ζητεί να αρχίσουν διαπραγματεύσεις για να συμπεριληφθούν διατάξεις σχετικά με τις ροές δεδομένων στη ΣΟΕΣ· σημειώνει ότι έχει σημειωθεί πρόοδος όσον αφορά την επέκταση του καταλόγου για την προστασία των γεωγραφικών ενδείξεων για αμφότερα τα μέρη, τα ποσοστά χρησιμοποίησης των δασμολογικών ποσοστώσεων που άνοιξε η Ιαπωνία για τους εξαγωγείς της ΕΕ και τη διαδικασία κύρωσης της σύμβασης αριθ. 105 της ΔΟΕ από την Ιαπωνία· υπογραμμίζει ότι απαιτείται περαιτέρω ταχεία πρόοδος στην εφαρμογή της συμφωνίας, συμπεριλαμβανομένων της ελευθέρωσης του εμπορίου υπηρεσιών και της κύρωσης της σύμβασης αριθ. 111 της ΔΟΕ· επαναλαμβάνει την έκκλησή του για έγκαιρη επανεξέταση του κεφαλαίου για το εμπόριο και τη βιώσιμη ανάπτυξη, προκειμένου να ενισχυθούν οι διατάξεις επιβολής του·

9. ζητεί από τα κράτη μέλη να επικυρώσουν τη συμφωνία προστασίας των επενδύσεων ΕΕ-Βιετνάμ, ώστε να αρχίσει να ισχύει και να δημιουργήσει ευνοϊκές συνθήκες για την τόνωση των επενδύσεων της ΕΕ στο Βιετνάμ και στην περιοχή και δη σε τομείς που προάγουν τον πράσινο μετασχηματισμό και την κυκλική οικονομία· υπογραμμίζει πόση σημασία έχει το κεφάλαιο για το εμπόριο και τη βιώσιμη ανάπτυξη για την ΕΕ και ζητεί την ταχεία σύσταση των εγχώριων συμβουλευτικών ομάδων· υπενθυμίζει τις ανησυχίες όσον αφορά τις παραβιάσεις των ανθρωπίνων δικαιωμάτων· εκτιμά ότι η αναθεώρηση του ποινικού κώδικα του Βιετνάμ έχει σημασία για τη διασφάλιση της αποτελεσματικής εφαρμογής των βασικών συμβάσεων της ΔΟΕ· παροτρύνει το Βιετνάμ να ολοκληρώσει τις βασικές εργασιακές μεταρρυθμίσεις του σύμφωνα με τη συμφωνία και να μεριμνήσει χωρίς χρονοτριβή για την κύρωση της σύμβασης αριθ. 87 της ΔΟΕ έως το 2023· παροτρύνει το Βιετνάμ να συνεχίσει να εργάζεται για την επίτευξη ίσης μεταχείρισης των κρατών μελών της ΕΕ όσον αφορά τα φαρμακευτικά προϊόντα και να εγγυηθεί την πλήρη εφαρμογή υγειονομικών και φυτοϋγειονομικών διατάξεων·

10. ζητεί να συνεχιστούν οι ενέργειες για την καλύτερη γνώση και ενημέρωση επιχειρήσεων, ενδιαφερόμενων παραγόντων, κοινωνικών εταίρων και πολιτών σχετικά με τις υφιστάμενες συμφωνίες ελεύθερων συναλλαγών στην περιοχή και σχετικά με τις ευκαιρίες που αυτές προσφέρουν· ζητεί ενισχυμένη τεχνική και χρηματοδοτική υποστήριξη, όπου απαιτείται κάτι τέτοιο, προκειμένου να βοηθηθούν οι χώρες εταίροι να εφαρμόσουν αποτελεσματικά τις συμφωνίες ελεύθερων συναλλαγών και δη τα κεφάλαια για το εμπόριο και τη βιώσιμη ανάπτυξη· καλεί την Επιτροπή να συνεργαστεί με τους εταίρους μας στον Ινδοειρηνικό, μεταξύ άλλων στο πλαίσιο της επανεξέτασης για το εμπόριο και τη βιώσιμη ανάπτυξη·

11. υπενθυμίζει τη σημασία της κοινοβουλευτικής διπλωματίας για την επιτάχυνση των διαπραγματεύσεων για τις ΣΕΣ μεταξύ της ΕΕ και των κρατών μελών του ASEAN·

Διμερής συμφωνίες ελεύθερων συναλλαγών στο στάδιο των διαπραγματεύσεων και/ή της κύρωσης (θετική εμπορική ατζέντα)

12. ζητεί να υπάρξει ουσιαστική πρόοδος στις διαπραγματεύσεις για τις συμφωνίες ελεύθερων συναλλαγών ΕΕ-Αυστραλίας και ΕΕ-Νέας Ζηλανδίας με σκοπό να έχουν συναφθεί αυτές έως τα μέσα του 2022, προκειμένου να μπορέσει το Ευρωπαϊκό Κοινοβούλιο να κυρώσει όπως πρέπει αυτές τις ισόρροπες συμφωνίες εντός της τρέχουσας κοινοβουλευτικής περιόδου, χωρίς να κινδυνεύσει το περιεχόμενο της συμφωνίας για χάρη του χρονοδιαγράμματος· πιστεύει ότι, ιδίως στην τρέχουσα γεωπολιτική συγκυρία, είναι εξαιρετικά σημαντικό οι δημοκρατίες να ενισχύουν τις αμοιβαίες σχέσεις τους, μεταξύ άλλων και στον τομέα του εμπορίου· υπογραμμίζει τη σημασία που έχει ένα ολοκληρωμένο και εφαρμόσιμο κεφάλαιο για το εμπόριο και τη βιώσιμη ανάπτυξη και υπενθυμίζει ότι είναι ανάγκη να αποτελέσει η συμφωνία του Παρισιού ουσιώδη διάταξη σε ένδειξη της φιλοδοξίας να αποτελεί πρότυπο αριστείας όσον αφορά τις συμφωνίες σε αυτούς τους τομείς· επαναλαμβάνει την ανάγκη να ληφθούν υπόψη οι ιδιαιτερότητες και οι ευαισθησίες του γεωργικού τομέα και να επιτευχθεί η προστασία των γεωγραφικών ενδείξεων και στις δύο χώρες·

13. εκφράζει την ικανοποίησή του για την απόφαση επανέναρξης των διαπραγματεύσεων με την Ινδία για μια συνολική και αμοιβαίως επωφελή εμπορική συμφωνία που θα προωθεί τις κοινές δημοκρατικές αξίες και τα ανθρώπινα δικαιώματα, τα βασικά εργασιακά δικαιώματα και την ισότητα των φύλων, τη δέσμευση για την προώθηση μιας παγκόσμιας τάξης χωρίς αποκλεισμούς, συνεκτικής και βασισμένης σε κανόνες, την αποτελεσματική πολυμερή προσέγγιση και την ενισχυμένη επιβολή ως προς το εμπόριο και τη βιώσιμη ανάπτυξη, με έμφαση στην καταπολέμηση της κλιματικής αλλαγής και της απώλειας βιοποικιλότητας· εκφράζει την ικανοποίησή του για την απόφαση να ξεκινήσουν διαπραγματεύσεις για χωριστή συμφωνία προστασίας των επενδύσεων και για συμφωνία για τις γεωγραφικές ενδείξεις· εκφράζει την ικανοποίησή του για τη δημιουργία μόνιμων δομών μεταξύ ΕΕ και Ινδίας, όπως είναι οι διάλογοι υψηλού επιπέδου σε διάφορους τομείς· χαιρετίζει τη δέσμευση της Ινδίας να επιδείξει ανάλογη φιλοδοξία με της ΕΕ όσον αφορά το περιεχόμενο και το χρονοδιάγραμμα· χαιρετίζει την κοινή πρόταση της Προέδρου von der Leyen και του Πρωθυπουργού Modi για τη δημιουργία Συμβουλίου Εμπορίου και Τεχνολογίας ΕΕ-Ινδίας·

14. υπογραμμίζει την ανάγκη να συμμετάσχει ενεργά η ΕΕ σε ολοκληρωμένο διάλογο με την Κίνα που θα προασπίζει σθεναρά τα συμφέροντα και τις αξίες της ΕΕ, λαμβάνοντας υπόψη το σημερινό γεωπολιτικά ταραγμένο παγκόσμιο πλαίσιο, συμπεριλαμβανομένης της ρωσικής εισβολής στην Ουκρανία· επισημαίνει ότι η Κίνα αποτελεί εταίρο συνεργασίας και διαπραγμάτευσης για την ΕΕ αλλά και ανταγωνιστή σε ολοένα μεγαλύτερο αριθμό τομέων, καθώς και συστημικό αντίπαλο· επαναλαμβάνει, όπως υπογραμμίζεται στο ψήφισμά του της 16ης Σεπτεμβρίου 2021 σχετικά με μια νέα στρατηγική ΕΕ-Κίνας, την έκκλησή του προς την ΕΕ να αναπτύξει μια πιο δυναμική, ολοκληρωμένη και συνεπή στρατηγική ΕΕ-Κίνας που θα ενώνει όλα τα κράτη μέλη και θα διαμορφώνει τις σχέσεις με την Κίνα προς το συμφέρον της ΕΕ στο σύνολό της· τονίζει ότι η στρατηγική αυτή θα πρέπει να προωθεί μια πολυμερή τάξη βασισμένη σε κανόνες, να έχει στον πυρήνα της την προάσπιση των αξιών και των συμφερόντων της ΕΕ και θα πρέπει να βασίζεται στις τρεις αρχές της συνεργασίας όπου είναι δυνατόν, του ανταγωνισμού όπου χρειάζεται και της αντιπαράθεσης όπου είναι αναγκαίο· τονίζει ότι είναι ιδιαιτέρως σημαντικό να συνεχιστεί η ενεργή συνεργασία με την Κίνα για την προώθηση λύσεων σε κοινές προκλήσεις και για τη συνεργασία σε θέματα κοινού ενδιαφέροντος, όπως η καταπολέμηση της κλιματικής αλλαγής· αναγνωρίζει ότι η στήριξη της Κίνας ήταν ζωτικής σημασίας για τη σύναψη της συμφωνίας του Παρισιού·

15. αναγνωρίζει ότι η συνεχιζόμενη καθυστέρηση της Κίνας όσον αφορά τη συμμόρφωση με όλους τους κανόνες του ΠΟΕ εξακολουθεί να περιπλέκει τις εμπορικές σχέσεις μεταξύ της ΕΕ και της Κίνας· εκτιμά ότι τα κύρια ζητήματα προς επίλυση είναι τα πολλαπλά εμπόδια που αντιμετωπίζουν οι ευρωπαϊκές εταιρείες όσον αφορά την πρόσβαση στην κινεζική αγορά, η προστασία των δικαιωμάτων διανοητικής ιδιοκτησίας, η παραποίηση/απομίμηση, οι επιφυλάξεις ως προς την ασφάλεια των προϊόντων, τα κοινωνικά και περιβαλλοντικά πρότυπα, οι αναγκαστικές μεταφορές τεχνολογίας, οι υποχρεωτικές κοινοπραξίες, οι αθέμιτες επιδοτήσεις και ο αθέμιτος ανταγωνισμός από κρατικές επιχειρήσεις·

16. έχει υπόψη του ότι οι συζητήσεις για την κύρωση της συνολικής συμφωνίας για τις επενδύσεις μεταξύ ΕΕ και Κίνας στο Ευρωπαϊκό Κοινοβούλιο έχουν διακοπεί προς το παρόν, λόγω της απόφασης της Κίνας να επιβάλει κυρώσεις, μεταξύ άλλων, σε πέντε μεμονωμένους βουλευτές του Ευρωπαϊκού Κοινοβουλίου και στην μόνιμη υποεπιτροπή ανθρωπίνων δικαιωμάτων για την κριτική που ασκούν όσον αφορά τις επιδόσεις της Κίνας στον τομέα των ανθρωπίνων δικαιωμάτων· υπογραμμίζει ότι το Ευρωπαϊκό Κοινοβούλιο δεν μπορεί να ξεκινήσει τη διαδικασία εξέτασης και επικύρωσης της συνολικής συμφωνίας για τις επενδύσεις έως ότου αρθούν οι κινεζικές κυρώσεις κατά των ευρωβουλευτών και των θεσμικών οργάνων της ΕΕ· υπενθυμίζει περαιτέρω την εκβιαστική πίεση που ασκεί η Κίνα σε κράτη μέλη, όπως στην περίπτωση της Λιθουανίας, και καταδικάζει απερίφραστα αυτού του είδους την πρακτική· υπενθυμίζει ότι είναι ουσιώδες για την Κίνα να τηρεί τα διεθνή πρότυπα, μεταξύ άλλων όσον αφορά τον αντίκτυπό της στο κλίμα, το περιβάλλον, τη βιοποικιλότητα, τη φτώχεια, την υγεία, τα εργασιακά δικαιώματα, τα ανθρώπινα δικαιώματα και σε σχέση με την πρόληψη και την καταπολέμηση της παράνομης, αδήλωτης και ανεξέλεγκτης αλιείας·

17. προτρέπει την ΕΕ να ξεκινήσει διαρθρωμένο διάλογο με την Ταϊβάν με αντικείμενο τη συνεργασία στον τομέα της πράσινης τεχνολογίας και της ψηφιακής οικονομίας, συμπεριλαμβανομένης της βιομηχανίας ημιαγωγών, ενόψει της υπογραφής μνημονίου συμφωνίας επωφελούς τόσο για την ΕΕ όσο και για την Ταϊβάν· επαναλαμβάνει την έκκλησή του προς την Επιτροπή να δρομολογήσει εκτίμηση επιπτώσεων, δημόσια διαβούλευση και διερευνητική διαδικασία σχετικά με διμερή επενδυτική συμφωνία με την Ταϊβάν στο πλαίσιο της προπαρασκευής διαπραγματεύσεων για την εμβάθυνση των διμερών οικονομικών σχέσεων· καλεί επίσης την Επιτροπή να εξετάσει με ποιους τρόπους μπορεί να δοθεί ώθηση στη συνεργασία σε θέματα ανθεκτικότητας της αλυσίδας εφοδιασμού με την Ταϊβάν· σημειώνει ότι η Ταϊβάν είναι μέλος του ΠΟΕ· ζητεί στενότερη συνεργασία κατά τη διάρκεια παγκόσμιων κρίσεων στον τομέα της υγείας και όσον αφορά στην εμπορία ιατρικών εφοδίων·

18. εκφράζει την ικανοποίησή του για την πρόοδο που έχει σημειωθεί προσφάτως στις διαπραγματεύσεις για τη συνολική συμφωνία οικονομικής εταιρικής σχέσης με την Ινδονησία, ιδίως όσον αφορά τους σχετικούς με τη βιωσιμότητα τομείς, και για τη βούληση που έχουν επιβεβαιώσει πρόσφατα και οι δύο πλευρές για τη σύναψη της εν λόγω συμφωνίας· τονίζει ότι, σύμφωνα με την Παγκόσμια Τράπεζα ( 17 ) , η συμφωνία μπορεί να επιφέρει αύξηση 2,13 % στο ΑΕγχΠ της Ινδονησίας έως το 2030· επισημαίνει την ουσιαστική ανάγκη να μελετηθούν περαιτέρω μέτρα πριν από τη σύναψη συμφωνίας, ιδίως σχετικά με τη βιωσιμότητα, την αποψίλωση των δασών με έμφαση στο φοινικέλαιο, και ένα πιο εκτελεστό κεφάλαιο για το εμπόριο και τη βιώσιμη ανάπτυξη, καθώς και σχετικά με τη Συμφωνία του Παρισιού·

19. υπενθυμίζει ότι οι Φιλιππίνες είναι μια χώρα χαμηλότερου εισοδήματος που επωφελείται από τον μηχανισμό ΣΓΠ + της ΕΕ· υπενθυμίζει ότι οι Φιλιππίνες θα πρέπει να υποβάλουν εκ νέου αίτηση για τις παροχές του ΣΓΠ+ στο πλαίσιο του νέου κανονισμού ΣΓΠ από το 2024· σημειώνει ότι οι διαπραγματεύσεις για μια διμερή εμπορική και επενδυτική συμφωνία με τις Φιλιππίνες, οι οποίες ξεκίνησαν το 2015, έχουν διακοπεί· υπενθυμίζει τις σοβαρές του ανησυχίες όσον αφορά τις παραβιάσεις των ανθρωπίνων δικαιωμάτων· υπενθυμίζει ότι οι διαπραγματεύσεις θα ξεκινήσουν και πάλι μόνον αφού βελτιωθεί η ανησυχητική και κρίσιμη κατάσταση που επικρατεί όσον αφορά τα ανθρώπινα δικαιώματα, τη χρηστή διακυβέρνηση και το κράτος δικαίου·

20. λαμβάνει υπό σημείωση το γεγονός ότι οι διαπραγματεύσεις για μια διμερή εμπορική και επενδυτική συμφωνία με τη Μαλαισία έχουν διακοπεί από το 2012· καλεί τις αρχές της Μαλαισίας να λάβουν θέση ως προς μια ενδεχόμενη επανέναρξη των διαπραγματεύσεων και καλεί και τις δύο πλευρές να λάβουν υπόψη τους τα ευρήματα της εκτίμησης επιπτώσεων στη βιωσιμότητα· υπογραμμίζει ότι πριν από την πιθανή επανέναρξη των διαπραγματεύσεων θα πρέπει να προηγηθεί απτή βελτίωση της κατάστασης των ανθρωπίνων δικαιωμάτων στη χώρα·

21. σημειώνει ότι οι διαπραγματεύσεις για μια διμερή εμπορική και επενδυτική συμφωνία με την Ταϊλάνδη ξεκίνησαν το 2013 και διακόπηκαν το 2014· αναγνωρίζει ότι η ΕΕ έχει λάβει τα τελευταία χρόνια μέτρα για τη διεύρυνση της συνεργασίας της με την Ταϊλάνδη· τονίζει ότι είναι σημαντικό να ληφθούν μέτρα (σύμφωνα με τα συμπεράσματα του Συμβουλίου του 2019) για την επανέναρξη των διαπραγματεύσεων για μια φιλόδοξη και ολοκληρωμένη ΣΕΣ και καλεί τις αρχές της Ταϊλάνδης να παράσχουν σαφείς ενδείξεις εν προκειμένω και να συμμετάσχουν σε διαρθρωτικές μεταρρυθμίσει· υπογραμμίζει ότι πριν από την πιθανή επανέναρξη των διαπραγματεύσεων για τη σύναψη ολοκληρωμένης ΣΕΣ θα πρέπει να προηγηθεί απτή βελτίωση της κατάστασης της δημοκρατίας στη χώρα·

22. καλεί την Επιτροπή να παρακολουθεί εκ του σύνεγγυς την κατάσταση στη Μιανμάρ μετά το πραξικόπημα του 2021 και να κρίνει κατά πόσον θα πρέπει να ξεκινήσει έρευνα ενόψει μιας ενδεχόμενης ανάκλησης των εμπορικών προτιμήσεων τύπου «ΟΕΟ»·

23. καλεί την Επιτροπή και τις αρχές της Καμπότζης να εργαστούν για την διαμόρφωση κοινής αντίληψης σχετικά με τα μέτρα που πρέπει να ληφθούν για την επίτευξη των προϋποθέσεων που θα επιτρέψουν την επαναφορά των εμπορικών προτιμήσεων στο πλαίσιο του καθεστώτος ΟΕΟ για την Καμπότζη·

24. εκφράζει την ικανοποίησή του για την αναθεώρηση του κανονισμού ΣΓΠ· επισημαίνει ότι οι τρέχουσες δικαιούχους χώρες του ΣΓΠ+ και οι χώρες ΟΕΟ που διαβαθμίζονται σε χώρες χαμηλότερου μεσαίου εισοδήματος θα κληθούν να υποβάλουν (εκ νέου) αίτηση για το καθεστώς ΣΓΠ+ στο πλαίσιο του νέου κανονισμού ΣΓΠ· ζητεί από τις δικαιούχους χώρες του ΣΓΠ, του ΣΓΠ+ και του ΟΕΟ στην περιοχή να δεσμευτούν για την ενίσχυση της αποτελεσματικής εφαρμογής των διεθνών δεσμεύσεών τους όσον αφορά τα ανθρώπινα δικαιώματα, τα εργασιακά δικαιώματα, το περιβάλλον, τη χρηστή διακυβέρνηση και τη βιώσιμη ανάπτυξη·

25. εκφράζει την ικανοποίησή του για την πολυαναμενόμενη κατ’ αρχήν σύναψη του μέσου της ΕΕ για τις διεθνείς δημόσιες συμβάσεις (IPI), προκειμένου να επιτευχθούν αμοιβαιότητα και ισότιμοι όροι ανταγωνισμού στις διεθνείς αγορές δημόσιων συμβάσεων· υπογραμμίζει την ανάγκη να ενισχυθεί περαιτέρω η εργαλειοθήκη εμπορικής άμυνας της ΕΕ με την ταχεία έγκριση ενός ισχυρού κανονισμού για τις ξένες επιδοτήσεις και την υιοθέτηση σαφούς στάσης έναντι του οικονομικού εξαναγκασμού από τρίτες χώρες, όπως η απαράδεκτη απόπειρα εξαναγκασμού της Λιθουανίας από την Κίνα στα τέλη του 2021, μέσω ενός νέου μέσου κατά του εξαναγκασμού·

Στάση της ΕΕ απέναντι στις περιφερειακές και πολυμερείς σχέσεις και διαπραγματεύσεις

26. ζητεί περαιτέρω συνεργασία με τον ASEAN και τα κράτη μέλη του και ζητεί ανάπτυξη και προώθηση της στρατηγικής εταιρικής σχέσης ΕΕ-ASEAN· καλεί και τις δύο πλευρές να αξιοποιήσουν τη δυναμική της προγραμματισμένης για το 2022 συνόδου κορυφής ΕΕ-ASEAN, με την ευκαιρία της 45ης επετείου της διμερούς σχέσης ΕΕ-ASEAN, για να παρουσιάσουν ένα νέο σχέδιο δράσης ΕΕ-ASEAN, για την προσεχή περίοδο, με σκοπό την προαγωγή μιας αυξημένης πολυσχιδούς συνεργασίας σε καίριους τομείς και τονίζει την ανάγκη αναζωογόνησης της πρωτοβουλίας για μια διαπεριφερειακή ΣΕΣ μεταξύ ΕΕ και ASEAN, με βάση κοινές αξίες και αρχές, συμπεριλαμβανομένης της βιώσιμης ανάπτυξης και της προώθησης των θεμελιωδών δικαιωμάτων και της ισότητας των φύλων, μόλις εκπληρωθούν οι προϋποθέσεις· ζητεί να δοθεί κοινοβουλευτική διάσταση στη σύνοδο κορυφής με την ευκαιρία της της 45ης επετείου και επαναλαμβάνει την πρόθεσή του να δημιουργήσει μια κοινοβουλευτική συνέλευση ΕΕ-ASEAN για την ενίσχυση της δημοκρατικής διάστασης της εταιρικής σχέσης·

27. ζητεί μια νέα στρατηγική προσέγγιση όσον αφορά τη CPTPP διότι συνιστά βασικό στοιχείο της στρατηγικής της ΕΕ για τον Ινδοειρηνικό· τονίζει ότι μια στενότερη συνεργασία θα επιτρέψει στην ΕΕ να αποκομίσει σημαντικά οικονομικά οφέλη σε σχέση με ενδεχόμενες βελτιώσεις σε επίπεδο ευημερίας, με τη διαφοροποίηση των αλυσίδων εφοδιασμού και με τη μείωση των στρατηγικών εξαρτήσεων, ενώ θα δώσει επίσης στην ΕΕ την ευκαιρία να συνεχίσει να επηρεάζει τη διαμόρφωση των κανόνων στην περιοχή του Ινδοειρηνικού και σε όλον τον πλανήτη· τονίζει ότι η ΕΕ θα πρέπει να μελετήσει το ενδεχόμενο μελλοντικής προσχώρησης στην CPTPP και επίσης να διερευνήσει τις δυνατότητες σύνδεσης των υφιστάμενων συμφωνιών με τους εταίρους, για παράδειγμα μέσω των πρωτοκόλλων τους για τους κανόνες καταγωγής, προκειμένου να αυξηθεί το ποσοστό χρησιμοποίησης προτιμήσεων των εν λόγω συμφωνιών και προκειμένου να μεγιστοποιηθεί η προστιθέμενη αξία τους.

28. ζητεί από την Επιτροπή να συνεχίσει να παρακολουθεί ενδελεχώς τις άμεσες οικονομικές επιπτώσεις της RCEP στην οικονομία της ΕΕ και να αξιολογήσει τις μακροπρόθεσμες στρατηγικές και γεωπολιτικές επιπτώσεις της·

o

o o

29. αναθέτει στην Πρόεδρό του να διαβιβάσει το παρόν ψήφισμα στο Συμβούλιο, στην Επιτροπή, καθώς και στις κυβερνήσεις και στα κοινοβούλια των κρατών μελών, στον Γενικό Γραμματέα του ASEAN, στον Γενικό Γραμματέα της Διακοινοβουλευτικής Συνέλευσης του ASEAN και στις ενδιαφερόμενες χώρες της περιοχής του Ινδοειρηνικού.

(1) ΕΕ C 184 της 5.5.2022, σ. 170.

(2) ΕΕ C 506 της 15.12.2021, σ. 109.

(3) ΕΕ L 127 της 14.5.2011, σ. 6.

(4) ΕΕ L 294 της 14.11.2019, σ. 3.

(5) ΕΕ L 186 της 12.6.2020, σ. 3.

(6) ΕΕ L 330 της 27.12.2018, σ. 3.

(7) ΕΕ C 346 της 27.9.2018, σ. 44.

(8) ΕΕ C 425 της 20.10.2021, σ. 155.

(9) ΕΕ C 15 της 12.1.2022, σ. 170.

(10) ΕΕ C 117 της 11.3.2022, σ. 40.

(11) ΕΕ C 456 της 10.11.2021, σ. 117.

(12) ΕΕ C 67 της 8.2.2022, σ. 25.

(13) ΕΕ C 395 της 29.9.2021, σ. 14.

(14) ΕΕ C 307 της 30.8.2018, σ. 109.

(15) Κοινή ανακοίνωση της 16ης Σεπτεμβρίου 2021 σχετικά με τη στρατηγική της ΕΕ για τη συνεργασία στον Ινδοειρηνικό (JOIN(2021)0024),

(16) Observer Research Foundation, «Climate change and geostrategic ocean governance in the Indo-Pacific», 14 Ιανουαρίου 2022.

(17) Βλ. σελ. 9 του Policy Research Working Paper της Παγκόσμιας Τράπεζας με τίτλο «Economic and Distributional Impacts of Free Trade Agreements. The Case of Indonesia».